# Tlačová správa

Bratislava, 5. 12. 2022

**Štatistický úrad SR zverejnil výsledky sčítania v podobe tabuliek a geopriestorových údajov**

*Štatistický úrad SR kontinuálne pokračuje v spracovaní a šírení údajov zo sčítania obyvateľov, domov a bytov, ktoré sa uskutočnilo v roku 2021. Dnes, 5. decembra 2022, zverejňujeme informácie o formách / spôsoboch šírenia výsledkov sčítania v podobe multidimenzionálnych tabuliek a geopriestorových údajov.*

**Elektronické šírenie výsledkov SODB 2021**

Pred rokom, v decembri 2021, v roku sčítania, boli verejnosti sprístupnené prvé základné výsledky zo sčítania obyvateľov, domov a bytov. V súlade s harmonogramom diseminácie údajov zo SODB 2021 boli počas roka 2022 postupne zverejnené základné výsledky za domy a byty, základné výsledky za obyvateľov, rozšírené výsledky o domoch a bytoch a rozšírené výsledky o obyvateľoch. Výsledky zo SODB 2021 sú zverejnené v modernej online podobe, v prehľadnej štruktúre, s možnosťou interaktívnej tvorby vlastných výstupov.

**Výsledky sčítania vo forme geopriestorových údajov**

Zverejnené výsledky sčítania dnešným dňom nadobudli aj geopriestorový rozmer. Štatistický úrad SR údaje za domy, byty a obyvateľov vizualizoval  aj formou interaktívnych tematických máp, ktoré podporujú možnosti priestorových analýz a pomáhajú odkrývať priestorové súvislosti a zákonitosti.

Výsledky sčítania v podobe geopriestorových údajov sú spracované v ArcGIS softvéri, a používateľom umožňujú interaktívnu prácu s mapami do úrovne obcí SR, niektoré údaje sú až do úrovne častí obcí a základných sídelných jednotiek. Vybrané údaje sú spracované tiež do gridovej siete 1 km x 1 km.

Jednotlivé tematické mapy sú pre lepšiu prehľadnosť a rýchlejšiu prácu s dátami zaradené do hlavných kategórií. Pri geopriestorových výstupoch za *Byty* sú mapy prezentujúce charakteristiky bytov a vybavenosť bytov, pri *Domoch* sú mapové výstupy s údajmi za charakteristiky domov, výstavbu, rekonštrukciu a inžinierske siete a geopriestorové údaje za *Obyvateľov* v podobe máp prezentujú:rozmiestnenie obyvateľstva, demografické charakteristiky, ekonomické a vzdelanostné charakteristiky, etno-kultúrne charakteristiky a dochádzku.

**Práca s výsledkami SODB 2021**

**Všetky výsledky sčítania obyvateľov, domov a bytov 2021 sú zverejnené na webovej stránke** [**www.scitanie.sk**](http://www.scitanie.sk)**.**

Základné výsledky sčítania domov a bytov a základné výsledky sčítania obyvateľov sú zverejnené v podobe základných tabuliek a dashboardov. Rozšírené výsledky sčítania domov, bytov a obyvateľov sú zverejnené v podobe multidimenzionálnych tabuliek a prácu s nimi uľahčuje analytický nástroj SAS Visual Analytics (SAS Viya). Zároveň sú vybrané údaje prezentované formou tematických máp v časti geopriestorové údaje prostredníctvom ArcGIS softvéru.

Pre rôzne cieľové skupiny plánuje Štatistický úrad SR realizovať osobitné formy školení so zámerom spopularizovať obrovský potenciál dát zo sčítania a zároveň zefektívniť prácu užívateľov s jeho výsledkami.